Makokou is Saterdag net ná 09:00 verdoof en toe ŉ paar honderd meter na die dieretuin se hospitaal vir die operasie vervoer. Tydens die prosedure het die span gebruik gemaak van die jongste mediese tegnologie om hul weg deur die nasale en sinusgange te vind om die neuspoliepe te verwyder.
Die Johannesburgse dieretuin het Sondag bevestig dat Makokou goed lyk ná die operasie. Hy het glo deur die dag meer geëet, gedrink en rondbeweeg. Sy neus het minimaal gebloei en die span was oor die algemeen baie tevrede met sy vordering.